บาทเปิดอ่อนค่าที่ 28.97/99
ธนาคารกรุงศรีอยุธยา รายงาน เงินบาทเปิดอ่อนค่าที่ 28.97/99 ตามแรงซื้อดอลล์ กังวลธปท.ออกมาตรการดูแล
25 เม.ย. 2556

ธนาคารกรุงศรีอยุธยา รายงาน เงินบาทเปิดอ่อนค่าที่ 28.97/99 ตามแรงซื้อดอลล์ กังวลธปท.ออกมาตรการดูแล
นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ระดับ 28.97/99 บาท/ดอลลาร์ ปรับตัวอ่อนค่าลงจากช่วงเย็นวานนี้ที่ปิดตลาดที่ระดับ 28.89 บาท/ดอลลาร์ และล่าสุดเงินบาทเริ่มปรับแข็งค่าอีกเล็กน้อยมาอยู่ที่ระดับ 28.90/92 บาท/ดอลลาร์
สาเหตุที่เงินบาทปรับตัวอ่อนค่าลงไปใกล้แตะระดับ 29 บาท/ดอลลาร์ คาดว่าส่วนหนึ่งเป็นเพราะนักลงทุนเริ่มทยอยซื้อคืนดอลลาร์ สาเหตุจากความกังวลว่าธนาคารแห่งประเทศไทย(ธปท.) จะออกมาตรการในการเข้ามาช่วยชะลอการแข็งค่าของเงินบาท 
"ที่บาทอ่อนตอนนี้เพราะมีการซื้อดอลลาร์คืน จากความไม่แน่ใจว่าแบงก์ชาติจะมีมาตรการอะไรออกมา ก็เลยซื้อดอลลาร์กลับ และรอดูสถานการณ์ก่อนว่ามาตรการนี้จะมีผลรุนแรงมากน้อยแค่ไหน และมีผลต่ออะไรบ้าง" นักบริหารเงินระบุ
ส่วนปัจจัยต่างประเทศที่นักลงทุนรอดูอยู่ คือ จากตัวเลขเศรษฐกิจของยุโรปที่ยังไม่สู้ดีนัก นักลงทุนจึงคาดว่าในการประชุมธนาคารกลางยุโรป(ECB) รอบหน้า อาจจะมีการปรับลดอัตราดอกเบี้ยนโยบายลงได้อีก
นักบริหารเงิน คาดว่า วันนี้เงินบาทจะเคลื่อนไหวในกรอบ 28.85-29.00 บาท/ดอลลาร์